32006R1667
L 312/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1667/2006 AL CONSILIULUI
din 7 noiembrie 2006
privind glucoza și lactoza
(versiune codificată)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 308,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social European (2),
întrucât:
(1)
Regulamentul (CEE) nr. 2730/75 al Consiliului din 29 octombrie 1975 privind glucoza și lactoza (3) a fost modificat de mai multe ori și în mod substanțial (4). Este necesar, din motive de claritate și de raționalizare, să se codifice regulamentul menționat.
(2)
Pentru a evita dificultățile de ordin tehnic în domeniul vamal, Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (5) reunește în aceeași poziție glucoza, siropul de glucoză, lactoza și siropul de lactoză, pe de o parte, și glucoza și lactoza chimic pure, pe de altă parte.
(3)
Cu toate acestea, glucoza de la subpozițiile 1702 30 91, 1702 30 99 și 1702 40 90 din Nomenclatura Combinată și lactoza de la subpoziția 1702 19 00 din Nomenclatura Combinată sunt prevăzute în anexa I la tratat și sunt, prin urmare, supuse regimului de schimburi cu țările terțe, prevăzut în cadrul organizării comune a piețelor de care aparțin, în timp ce glucoza și lactoza chimic pure, care nu sunt prevăzute în anexa I la tratat, sunt supuse regimului de drepturi vamale a căror incidență economică poate fi diferită în mod considerabil.
(4)
Această situație generează dificultăți cu atât mai mari cu cât produsele în cauză provin din aceleași produse de bază, indiferent de gradul de puritate a acestora. Criteriul de clasificare vamală între produsele chimic pure și celelalte este gradul de puritate de 99 %. În afară de aceasta, produsele care au un grad de puritate puțin mai mare sau puțin mai mic pot avea aceeași utilizare economică. Aplicarea diferitelor regimuri provoacă, prin urmare, denaturarea concurenței, agravată, în special, de substituțiile posibile.
(5)
Singura soluție pentru aceste dificultăți constă în supunerea produselor respective aceluiași regim economic, indiferent de gradul de puritate a acestora, sau în armonizarea regimurilor stabilite pentru cele două grupe de produse, în măsura în care aceasta ar părea adecvată.
(6)
Tratatul nu a prevăzut, în dispoziții specifice, puterile de acțiune necesare în acest sens. În aceste condiții, este necesar să se adopte măsurile necesare pe baza articolului 308 din tratat. În afară de aceasta, măsurile cele mai adecvate constau în extinderea, pe de o parte, la glucoza chimic pură a regimului stabilit pentru celelalte glucoze prin Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (6) și, pe de altă parte, la lactoza chimic pură a regimului prevăzut pentru celelalte lactoze de Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (7),
ADOPTĂ PREZENTUL REGULAMENT:
Articolul 1
Regimul prevăzut de Regulamentul (CE) nr. 1784/2003 și de dispozițiile adoptate pentru aplicarea acestui regulament glucozei și siropului de glucoză de la subpozițiile 1702 30 91, 1702 30 99 și 1702 40 90 din Nomenclatura Combinată se extinde la glucoza și la siropul de glucoză de la subpozițiile 1702 30 51 și 1702 30 59 din Nomenclatura Combinată.
Articolul 2
Regimul prevăzut de Regulamentul (CE) nr. 1255/1999 și de dispozițiile adoptate pentru aplicarea acestui regulament lactozei și siropului de lactoză de la subpoziția 1702 19 00 din Nomenclatura Combinată se extinde la lactoza și la siropul de lactoză de la subpoziția 1702 11 00 din Nomenclatura Combinată.
Articolul 3
Atunci când regimul stabilit pentru glucoza și siropul de glucoză sau pentru lactoza și siropul de lactoză de la, respectiv, subpozițiile 1702 30 91, 1702 30 99, 1702 40 90, precum și 1702 19 00, din Nomenclatura Combinată este modificat în temeiul articolului 37 din tratat sau în conformitate cu procedurile stabilite pentru aplicarea acestui articol, modificările se extind, după caz, la glucoza sau la siropul de glucoză sau la lactoza sau la siropul de lactoză de la, respectiv, subpozițiile 1702 30 51, 1702 30 59, precum și 1702 11 00, din Nomenclatura Combinată, cu condiția ca, în conformitate cu aceleași proceduri, să nu se adopte alte măsuri care să permită armonizarea regimului aplicabil acestor produse cu cel stabilit pentru produsele menționate anterior.
Articolul 4
Regulamentul (CEE) nr. 2730/75 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa II.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 noiembrie 2006.